# *PROJEKTS*

**LATVIJAS REPUBLIKAS MINISTRU KABINETS**

|  |  |
| --- | --- |
| 2021. gada \_\_.\_\_\_\_\_\_\_\_ | Noteikumi Nr. (prot. Nr. .§) |

Rīgā

**Darbību ar augstas radioaktivitātes slēgtiem jonizējošā starojuma avotiem finanšu nodrošinājuma noteikumi**

Izdoti saskaņā ar

likuma “Par radiācijas drošību un kodoldrošību”   
16.1panta ceturto daļu

1. Noteikumi nosaka:

1.1. slēgtu starojuma avotu kategorijas, kurām piemēro finanšu nodrošinājumu;

1.2. finanšu nodrošinājuma apmēra aprēķināšanas kārtību;

1.3. kārtību, kādā iesniedz, pagarina un atjauno finanšu nodrošinājumu.

2. Finanšu nodrošinājumu piemēro augstas radioaktivitātes slēgtam jonizējošā starojuma avotam, kura radioaktivitāte tā ražošanas brīdī vai, ja tas nav zināms, brīdī, kad starojuma avotu pirmo reizi piedāvā tirgū, vienāda ar normatīvajos aktos par aizsardzību pret jonizējošo starojumu noteikto radioaktivitātes limitu vai lielāka par to.

3. Finanšu nodrošinājums neattiecas uz operatoriem – valsts pārvaldes institūcijām un radioaktīvo atkritumu pārvaldības objekta operatoru.

4. Finanšu nodrošinājuma apmēru katram augstas radioaktivitātes slēgtam jonizējošā starojuma avotam aprēķina pēc šādas formulas:

A + B, kur

A – augstas radioaktivitātes slēgta jonizējošā starojuma avota transportēšanas izmaksas saskaņā ar valsts sabiedrības ar ierobežotu atbildību “Latvijas Vides, ģeoloģijas un meteoroloģijas centrs” maksas pakalpojumu cenrādi;

B – izmaksas, kas saistītas ar augstas radioaktivitātes slēgta jonizējošā starojuma avota transportdokumentu sagatavošanu, iepakošanu, marķēšanu, radioaktivitātes mērījumu veikšanu un radioaktīvo atkritumu uzglabāšanu saskaņā ar valsts sabiedrības ar ierobežotu atbildību “Latvijas Vides, ģeoloģijas un meteoroloģijas centrs” maksas pakalpojumu cenrādi.

5. Operators finanšu nodrošinājumu iesniedz Valsts vides dienesta Radiācijas drošības centram (turpmāk – centrs) uz laikposmu no viena gada kopā ar iesniegumu licences saņemšanai darbībām ar augstas radioaktivitātes slēgtiem jonizējošā starojuma avotiem.

6. Ja finanšu nodrošinājuma izmaksa tā darbības laikā netiek pieprasīta, operators četras nedēļas pirms finanšu nodrošinājuma termiņa beigām iesniedz centram finanšu nodrošinājuma pagarinājumu vai iesniedz jaunu finanšu nodrošinājumu uz nākošo periodu, ja operators izvēlas citu finanšu nodrošinājuma sniedzēju.

7. Ja finanšu nodrošinājuma izmaksa tā darbības laikā tiek pieprasīta, operators viena mēneša laikā pēc finanšu nodrošinājuma pieprasīšanas iesniedz centrā finanšu nodrošinājuma atjaunojumu.

8. Centrs pieņem lēmumu par finanšu nodrošinājuma izmaksas pieprasīšanu, nosakot 30 dienu termiņu no lēmuma pieņemšanas dienas operatora saistību labprātīgai izpildei.

9. Ja 30 dienu laikā no šo noteikumu 8. punktā minētā lēmuma paziņošanas operators nav izpildījis saistības, centrs pieprasa, lai finanšu nodrošinājuma izsniedzējs 30 dienu laikā no centra pieprasījuma saņemšanas izmaksā finanšu nodrošinājumu, norādot finanšu nodrošinājuma izmaksas pamatojumu saskaņā ar likumu “Par radiācijas drošību un kodoldrošību”.

10. Ja centrs lemj, ka operatora darbības vai bezdarbības dēļ radītās sekas tiešā veidā apdraud vidi vai cilvēku veselību, centrs pieprasa, lai finanšu nodrošinājuma izsniedzējs izmaksā finanšu nodrošinājumu piecu darbdienu laikā, neņemot vērā šo noteikumu 8. punktā minēto kārtību.

11. Ja finanšu nodrošinājums ir apdrošinātāja izsniegta apdrošināšanas polise, apdrošinātājs neapšauba šo noteikumu 8. punktā minēto centra lēmumu un veic finanšu nodrošinājuma izmaksu saskaņā ar šiem noteikumiem.

Ministru prezidents A. K. Kariņš

Vides aizsardzības un

reģionālās attīstības ministrs A. T. Plešs